अगर हार गए तो हैट्रिक का कोई मतलब नहीं : ब्रॉड  
उन्होंने कहा कि अगर इंग्लैंड इस टेस्ट में जीत दर्ज कर चार मैचों की श्रृंखला में 2-0 की बढ़त नहीं बनाती तो उनकी हैट्रिक बेकार जाएगी।
इंग्लैंड के हैट्रिक हीरो स्टुअर्ट ब्राड ने कहा कि अगर उनकी टीम भारत के खिलाफ दूसरे क्रिकेट टेस्ट में जीत दर्ज करने में असफल रहती है तो उनकी इस उपलब्धि का कोई मतलब नहीं रहेगा।  उन्होंने कहा कि अगर इंग्लैंड इस टेस्ट में जीत दर्ज कर चार मैचों की श्रृंखला में 2-0 की बढ़त नहीं बनाती तो उनकी हैट्रिक बेकार जाएगी।  घरेलू दर्शकों के समक्ष हैट्रिक लेने वाले ब्राड ने मैच के बाद प्रेस कांफ्रेस में कहा, इसका कोई महत्व नहीं होगा अगर हम इस टेस्ट में जीत दर्ज नहीं कर पाते। हमें बड़ा स्कोर खड़ा करना होगा। किसी बल्लेबाज को शतक जड़ना होगा। इस तेज गेंदबाज ने कहा, हमें 300 रन बनाने होंगे और फिर अपने तेज गेंदबाजों की मदद से उन पर दबाव बनाना होगा। चौथी पारी में विकेट पर असमान उछाल होगा। ब्राड ने अंतिम सत्र में अपने शानदार स्पैल में छह गेंद के अंदर बिना रन दिये चार विकेट चटकाए जिसमें लगातार गेंदों पर कप्तान महेंद्र सिंह धोनी (05), हरभजन सिंह (शून्य) और प्रवीण कुमार (शून्य) का विकेट शामिल था।